Loimaalainen koulubussin kuski luotti kokemukseensa ja pysäytti koulubussinsa tien laitaan, koska vetinen jääkeli teki tiestä vaarallisen ajettavan.

Koulubussi liukuili pääkallokelillä tien laidasta toiseen.

Bussin kuljettaja teki vuosikymmenten kokemuksellaan tiukan ratkaisun: tämä bussi jää tähän.

Koululaiset kuljetettiin nastarengaskyydillä kouluun ja hiekka-auto pelasti bussin myöhemmin.

SIMO PÄIVÄRINTA

Aamun koululaiskuljetuksia ajanut Esa Hartikainen joutui tiukan ratkaisun eteen ajoreissullaan Loimaan Mellillässä itsenäisyyspäivän jälkeisenä torstaina.

Kapea Karhunkylän maantie oli vetisen jäinen ja vielä keskeltä kupera.

Nastattomilla renkailla varustettu iso bussi luisteli tien reunasta toiseen koululaiset kyydissään.

Kuski päätti: tämä riittää, bussi jää tähän kunnes tie saadaan hiekoitettua. Ja näin kävi.

Tapauksesta kertoi ensimmäisenä Loimaan Lehti.

Bussi pysäytettiin tien laitaan ja koululaisten matka jatkui pienellä pikkubussilla, jossa oli hyvät nastoitetut renkaat alla.

Bussi ei liikahtanut mihinkään ennen kuin paikalle saatu hiekka-auto hiekoitti tien pinnan pitäväksi. Siihen meni kolme tuntia.

- Aivan keskellä tietä olisi pystynyt ajamaan, mutta liikennettä tuli vastaan ja autoa piti vähän väliä topata, kun piti ottaa koululaisia kyytiin, kertoo bussinkuljettaja Esa Hartikainen Iltalehdelle.

Niinpä kuljettaja teki ainoan oikean ratkaisun turvallisuuden kannalta: pysäytti auton eikä enää ajanut.

- Ratkaisua piti miettiä parikin kertaa, mutta sen verran itsesuojeluvaistoa on iän mukana tullut, että ei se lopulta ollut vaikea päätös, Hartikainen pohtii.

Hartikaisella on takanaan 38 vuotta bussinkuljettajan töitä. Siinä ajassa ovat kelit ja olot tulleet tutuiksi.

- Ei ole uran aikana monta kertaa tällaista keliä tullut vastaan.

Hartikainen kritisoi myös teiden kunnossapitoa. Teiden hiekoitus on retuperällä.

- Pitääkö aina sattua jotakin ennen kuin herätään. Näilläkin teillä ajetaan joka aamu koululaiskuljetuksia ja teiden kunto on heikko.

Tien liukkaudesta kertoo sekin, että tietä hieman myöhemmin ajanut maastoauto liukuili pysähtyneen bussin takakulmaan ja kellahti ojaan.

Paikalle tullut poliisi puolestaan sanoi Hartikaiselle, että mihinkään et lähde ennen kuin hiekoitusauto tulee.

Korjattu 14:59: Loimaan Lehti -nimi. Korjattu sana pääkallokeli.